NIA ने रखा इनाम, कुछ दिन पहले पुलिस को दी थी धमकी, मोहाली-तरनतारन में RPG अटैक करवाए
Punjab Most Wanted Terrorist Lakhbir Landa Harike | NIA Announce 15 lacs Mohali Intelligence Attack Tarmntaran Police Station Attack  पंजाब का मोस्ट वांटेड आतंकी लखबीर सिंह संधू उर्फ लंडा हरिके कनाडा में बैठ कर पंजाब में बम धमाके करवा रहा है।
पंजाब का मोस्टवांटेड आतंकी लखबीर सिंह संधू उर्फ लंडा हरिके कनाडा में बैठ कर पंजाब में बम धमाके करवा रहा है। विदेश में बैठ उसने पहले मोहाली स्थित पंजाब पुलिस के इंटेलिजेंस हेडक्वार्टर और फिर तरनतारन में पुलिस स्टेशन पर RPG अटैक करवा दिया। आतंकी गतिविधियां बढ़ते हुए देख NIA ने उस पर 15 लाख रुपए का इनाम भी रखा है।
लखबीर लंडा 2017 में कनाडा भाग गया था। तभी से पंजाब व देश की पुलिस को उसकी तलाश है। पहले उसका नाम सिर्फ गैंगस्टर गतिविधियों में आता था, लेकिन बीते साल 2022 में पंजाब में हुए दो बड़े हमलों के बाद उसे आतंकियों की श्रेणी में रख दिया गया। कुछ दिन पहले ही लखबीर लंडा की एक ऑडियो टेप वायरल हुई। यह कॉल उसने तरनतारन के एक पुलिस अधिकारी को की थी और वह उसमें सरेआम पंजाब पुलिस को धमकियां दे रहा था।
NIA ने रखा 15 लाख का ईनाम
पंजाब के मोस्टवांटेड आतंकी लखबीर सिंह संधू उर्फ लंडा पर राष्ट्रीय जांच एजेंसी (NIA) ने बुधवार को ही 15 लाख रुपए इनाम रखा है। लखबीर सिंह पर पंजाब में आतंक फैलाने के आरोप हैं। वह 2017 में विदेश भाग गया था। तब से NIA उसकी तलाश कर रही है। लखबीर सिंह पंजाब में कई आतंकी घटनाओं और पाकिस्तान से असलहों की सप्लाई में भी शामिल रहा है।
तरनतारन में हरिके का रहने वाला है लखबीर
पंजाब पुलिस के अनुसार 33 वर्षीय लखबीर सिंह उर्फ लंडा एक गैंगस्टर है, जो मूल रूप से तरनतारन जिले के हरिके का रहने वाला है। वर्तमान में लखबीर सिंह कनाडा के एडमॉन्टन, अलबर्टा में छिपा है। पंजाब के विभिन्न पुलिस स्टेशनों में उसके खिलाफ हत्या, हत्या के प्रयास, जबरन वसूली, नशीली दवाओं की तस्करी, अपहरण और अवैध हथियारों के विभिन्न आपराधिक मामले दर्ज किए गए हैं।
रिंदा के साथ मिलकर आपराधिक घटनाओं को अंजाम दिया
जानकारी के मुताबिक लखबीर वांछित आतंकी हरविंदर सिंह रिंडा का करीबी सहयोगी है। 'इन दोनों गैंगस्टर ने अलग-अलग जगहों पर फिरौती, जबरन वसूली की मांग की। लखबीर ने पूरे राज्य में अपना क्राइम नेटवर्क बना लिया था, लेकिन वह गुपचुप तरीके से 2017 में कनाडा भाग गया था।
कनाडा से चलाता है नेटवर्क
पुलिस रिकॉर्ड के मुताबिक लखबीर अपने नेटवर्क को कनाडा से संचालित करता है। पुलिस का मानना है कि वह प्रदेश के अलग-अलग हिस्सों में छोटे-मोटे अपराधियों का इस्तेमाल कॉन्ट्रैक्ट किलिंग, जबरन वसूली, फिरौती आदि के लिए कर रहा है। इस नेटवर्क के सहारे लंडा अमीर व्यक्तियों (व्यवसायियों, डॉक्टरों, मशहूर हस्तियों आदि) से रंगदारी की भी मांग करता रहता है।
आतंकी घटनाओं से जुड़ा नाम
पुलिस डोजियर में लंडा के इशारे पर अंजाम दी गई कई आपराधिक गतिविधियों का उल्लेख है। जिसमें जून 2021 में वाल्टोहा पुलिस थाने के अंतर्गत लखना गांव में एक विवादित भूमि पर अवैध कब्जा करना शामिल है। फिर मार्च 2021 में सरहली से कार लूटी गई और तरनतारन जिले के शेरोन गांव के एक आढ़ती (कमीशन एजेंट) से पैसे की मांग और उगाही भी की गई।
इसके अलावा, अमृतसर के एक डॉक्टर के बेटे से कार स्नैचिंग और एक पंजाबी सिंगर के घर पर फायरिंग का मामला भी दर्ज है। लंडा पर आरोप है कि उसने अपने सहयोगी प्रीत सेखों की मदद से इन वारदातों को अंजाम दिया। साथ ही 27 मई, 2021 को लंडा के कहने पर, प्रीत सेखों और जरमनजीत ने अमनदीप सिंह उर्फ ​​फौजी और प्रभदीप सिंह उर्फ ​​पूरन की हत्या कर दी थी।
गैंगस्टर दिलप्रीत सिंह से भी संबंध
लखबीर सिंह के संबंध गिरफ्तार गैंगस्टर दिलप्रीत सिंह उर्फ ​​बाबा दहन से भी हैं, जो पूर्व में हरविंदर रिंडा का साथी रहा था। इसके अलावा अमृतसर में CIA इंस्पेक्टर की कार के नीचे बम लगाने, मोहाली में इंटेलिजेंस ऑफिस और तरनतारन के सरहाली पुलिस स्टेशन पर RPG से हमला करना अहम घटनाएं हैं।